stanford-oval/wikipedia huggingface dataset:
Kolesteroli
Biologinen ja terveydellinen merkitys > Väestön kolesterolitasot ja kolesterolin viite- ja tavoitearvot > LDL-kolesteroli

Veriseerumin ikäryhmittäiset LDL-kolesterolin viitearvot ovat vuonna 2004 julkaistun yhteispohjoismaisen vertaisarvioidun viitearvomäärityksen mukaan: 18–29-vuotiaat: 1,2–4,3 mmol/l, 30–49-vuotiaat: 1,4–4,7 mmol/l ja yli 50-vuotiaat: 2–5,3 mmol/l. Suomalaisen lääkäriseura Duodecimin LDL-kolesterolin tavoitearvo perusterveillä on alle 3,0 mmol/l ja diabeetikoilla sekä  sepelvaltimotautiin sairastuneilla alle 2,5 mmol/l. Terveys 2000 -tutkimuksen mukaan 85 prosentilla suomalaisista miehistä ja  81 prosentilla naisista on tavoitteen ylittävä LDL-kolesterolipitoisuus. Sydänliiton vuonna 2015 julkaiseman artikkelin mukaan LDL-kolesterolin arvo 1 mmol/l:n olisi ihanteellinen arvo suomalaisilla aikuisilla, koska se on vastasyntyneiden vauvojen tavanomainen arvo.
Sydäntauteihin jo sairastuneilla veren LDL-kolesterolipitoisuus ei korreloi kuitenkaan luotettavasti sydänkohtausriskin kanssa. Lähes puolet sydänkohtauksista ilmaantuu ihmisille, joilla on normaali LDL-kolesterolitaso. LDL-kolesterolin määrä ei kuvasta myöskään aterogeenisten hapettuneiden LDLox-hiukkasten määrää. Aikuisen alhainen LDL-kolesteroliarvo saattaa lisäksi liittyä aikuisilla matala-asteiseen tulehdukseen, joka voi laskea LDL-kolesterolin jopa alle 2,5 millimooliin litrassa.
Biologinen ja terveydellinen merkitys > Väestön kolesterolitasot ja kolesterolin viite- ja tavoitearvot > HDL-kolesteroli

Veriseerumin HDL-kolesterolin viitearvo on vuonna 2004 julkaistun yhteispohjoismaisen vertaisarvioidun viitearvomäärityksen mukaan 1–2,7 mmol/l. Suomalainen lääkäriseura Duodecim käyttää viitearvoa, jossa ei ole lainkaan ylärajaa. Duodecimin mukaan naisten viite on korkeammalla kuin miesten (yli 1,2 ja yli 1 mmol/l).
Poikien HDL-kolesteroli alkaa laskea kokonaiskolesterolin tavoin murrosiän seksuaalisen kypsymisen myötä ja lapsuusiän tasot saavutetaan uudelleen vasta 20 ikävuoden jälkeen.
Kolesterolimittaukset

Veren LDL-kolesterolin mittauksessa ei mitata lainkaan aterogeenisten eli valtimotautia aiheuttavien VLDL-kolesterolin (engl. very-low-density lipoprotein cholesterol) ja IDL-kolesterolin (engl. intermediate-density lipoprotein cholesterol) määrää. Aterogeenisesti hapettuneen LDL-kolesterolin (LDLox) kokonaismäärä voidaan mitata kuitenkin suoraan verinäytteestä.
Etenkin ylipainoisten, diabeetikkojen ja munuaissairaiden sydän- ja verisuonitautiriskiä voidaan selvittää myös ApoB/A1-tutkimuksella, jossa lasketaan LDL-hiukkasten sisältämän haitallisen apolipoproteiini B:n määrä suhteessa hyödyllisen A1-apolipoproteiinin määrään. Tulos kuvastaa helposti hapettuvien pienten sd-LDL-hiukkasten määrää.
Euroopan ateroskleroosiyhdistys ja Euroopan kliinisen kemian ja laboratoriolääketieteen liitto julkaisivat vuonna 2017 lausunnon, jonka mukaan potilaiden ei kannata enää paastota ennen lipoproteiinihiukkasten ja muiden lipidien määritystä varten tehtävää näytteenottoa. Paastossa tehty mittaus saattaa peittää aineenvaihdunnassa esiintyviä ongelmia. Ateriointi suurentaa seerumin triglyseridipitoisuutta korkeintaan 0,3 mmol/l ja pienentää HDL-kolesterolipitoisuutta korkeintaan 0,2 mmol/l eikä vaikuta LDL-kolesterolin tasoihin lainkaan. Kolesterolin kanssa yleensä mitattava seerumin triglyseridipitoisuus vaatii kuitenkin paaston onnistuakseen.
Kolesterolimittaukset > Kolesterolin aineenvaihdunta

Kolesterolin synteesi, kuljetus ja eritys elimistössä on monimutkainen prosessi. Maksasolut tuottavat runsaasti kolesterolia asetyylikoentsyymi-A:sta ja asetoasetyylikoentsyymi-A:sta. Prosessin tärkein säätelijä on HMGCR-entsyymi. Ravinnon kolesteroli taas imeytyy ohutsuolen epiteelisoluihin NPC1L1-proteiinin avulla ja suolessa kolesterolia esteröidään ACAT2-proteiinin vaikutuksesta ja pakataan kylomikroneihin, jotka kulkevat suolen imusuoniston kautta verenkiertoon. Verenkierrossa kylomikroneista siirtyy rasvahappoja endoteelisoluissa hiussuonen ravitseman kudoksen käyttöön endoteelin LPL-entsyymin ja kylomikronin apoproteiini-CII:n vuorovaikutuksessa, jolloin jäljelle jää ns. jäännöskylomikroneita. Jäännöskylomikroneita siirtyy maksasoluihin hepariinisulfaattiproteoglykaanien ja apoproteiini E:n tunnistavien LDL- ja LRP-reseptoreiden vaikutuksesta. Maksasoluissa kolesterolia siirtyy solussa tuotettuihin VLDL-partikkeleihin MTP-proteiinin ja apoproteiini B-100:n avulla ja VLDL-partikkeleita erittyy maksasolusta verenkiertoon. Kylomikroneiden tavoin VLDL-partikkeleista siirtyy endoteelisoluissa rasvahappoja hiussuonen ravitseman kudoksen käyttöön ja jäljelle jää jäännöspartikkelina ns. IDL-partikkeleita. Osa muodostuvista IDL-partikkeleista siirtyy maksasoluihin apoproteiini B-100:n ja LDL- ja LRP-reseptoreiden vuorovaikutuksesta ja osa partikkeleista jää verenkiertoon edelleen kudosten käytettäväksi kunnes jäännöspartikkelina muodostuu LDL-partikkeleita. LDL-partikkelit siirtyvät endoteelisolujen välistä diffuusion vaikutuksesta kudoksen soluvälitilaan (kuten valtimon intimaan) ja täältä edelleen solujen sisään LDL-reseptoreiden välityksellä, missä niistä vapautetaan kolesterolia lysosomeissa solujen käyttöön. Soluissa olevaa kolesterolia muunnetaan LCAT-proteiinin vaikutuksesta takaisin kolesterolirasvahappoestereiksi, joita siirretään HDL-partikkeleihin, jotka kulkevat endoteelin tai imusuoniston kautta takaisin verenkiertoon. Veressä HDL-partikkeleiden kolesteroliestereitä taas siirtyy muihin lipoproteiinipartikkeleihin CETP-proteiinin vaikutuksesta.
Aiheesta muualla

Wikimedia Commonsissa on kuvia tai muita tiedostoja aiheesta .
Yllättävä tutkimustulos – Korkea kolesteroli onkin hyväksi (Arkistoitu – Internet Archive) MTV.fi. 27.10.2011.
Ravintotekijä: kolesteroli (GC) Fineli.fi.
Cholesterol PubChem (englanniksi)
Human Metabolome Database (HMDB): Cholesterol (englanniksi)
Food Component Database (FooDB): Cholesterol (englanniksi)
Cholesterol, DrugBank (englanniksi)
Kyoto Encyclopedia of Genes and Genomes (KEGG): Cholesterol (englanniksi)
Cholesterol, ChemBlink (englanniksi)
Pherobase: Semiochemical - cholesterol (englanniksi)
Dr. Duke's Phytochemical and Ethnobotanical Databases: Cholesterol (englanniksi)
Harva lipoproteiini- eli LDL-hiukkanen, joka kuljettaa kolesteryyliestereitä.
Kuvio kolesterolista lukuisten hormonien esiasteena.
Kaasuvalo

| Kaasuvalo> Gaslight |
| --- | --- |

Ohjaaja:  George Cukor
Käsikirjoittaja:   John Van Druten  Walter Reisch  John L. Balderston 
Perustuu:  Patrick Hamiltonin näytelmään Angel Street
Tuottaja:  Arthur Hornblow Jr.
Säveltäjä:  Bronisław Kaper
Kuvaaja:  Joseph Ruttenberg
Leikkaaja:  Ralph E. Winters
Tuotantosuunnittelija:  Cedric Gibbons
Pääosat:   Charles Boyer  Ingrid Bergman  Joseph Cotten 
Valmistustiedot
Valmistusmaa:  Yhdysvallat
Tuotantoyhtiö:  Metro-Goldwyn-Mayer
Levittäjä:  Metro-Goldwyn-Mayer Netflix iTunes
Ensi-ilta:  1944
Kesto:  114 min.
Alkuperäiskieli:  englanti
Aiheesta muualla
IMDb 
Elonet
AllMovie
Infobox OKNimi-testi OK: 
Kaasuvalo (Gaslight) on vuonna 1944 ensi-iltansa saanut jännityselokuva, joka perustuu Patrick Hamiltonin näytelmään Gas Light, jota Yhdysvalloissa esitettiin nimellä Angel Street. Elokuvan ohjasi George Cukor ja siinä esiintyivät Ingrid Bergman, Charles Boyer ja Joseph Cotten. Angela Lansbury oli elokuvassa ensimmäisessä roolissaan kopeana palvelijattarena. Ingrid Bergman sai roolistaan Paula Alquistina parhaan naispääosan Oscarin.
The New York Timesin kriitikot valitsivat Kaasuvalon vuonna 2004 yhdeksi kaikkien aikojen tuhannesta parhaasta elokuvasta maailmassa.
Gas Light -näytelmästä ja sen kahdesta elokuvasovituksesta (Yhdistynyt kuningaskunta 1940 ja USA 1944) on peräisin englannin kielen ilmaus gaslighting, joka kuvaa manipuloivaa käytöstä, joka horjuttaa uhrin todellisuudentajua.
Juoni

Paula Alquistin (Ingrid Bergman) täti, kuuluisa oopperalaulaja Alice Alquist, murhataan raa'asti ja murha jää selviämättä. Paula muuttaa Italiaan ja yrittää unohtaa menneisyyden. Vuosien päästä Paula on rakastunut Gregory-nimiseen (Charles Boyer) pianistiin, jonka kanssa hän menee naimisiin. Gregory ja Paula muuttavat Lontooseen Alice-tädin asuntoon. Asuntoon tulon jälkeen Gregory yrittää uskotella Paulalle kaikin tavoin tämän olevan menettämässä järkensä.
Lopulta avuliaan poliisin (Joseph Cotten) avulla Gregory paljastuu Alice Alquistin murhaajaksi, joka yrittää saattaa vaimonsa mielisairaalaan ja löytää Alicen kuuluisat korut.
Aiheesta muualla

Kuvia tai muita tiedostoja aiheesta Kaasuvalo Wikimedia Commonsissa
Kaasuvalo Internet Movie Databasessa (englanniksi)
Filmsite Filmsite Movie Review – Gaslight (1944) (englanniksi)
Paulan ja Gregoryn välienselvittely elokuvan lopussa.
Oskari Hiisti

Kaarlo Oskari Hiisti (13. maaliskuuta 1875 – 22. maaliskuuta 1938 Tampere) oli suomalainen Tampereella asunut puuvillatehtaan työmies ja harrastajanäyttelijä.
Oskari Hiisti työskenteli nuoresta lähtien Finlaysonin puuvillatehtaan värjäysosastolla. Harrastajanäytteljäuransa hän aloitti jo 17-vuotiaana Tampereen työväestön näytelmäseuroissa. Hän toimi näyttelijänä ja ohjaajana ja perusti useita harrastelijanäyttämöitä muun muassa vuonna 1902 Tampereen Amatööriteatterin, jonka johtajana hän myös oli. Hiisti antoi alkuopetusta useille tuleville ammattinäyttelijöille vaikkakaan hän itse ei koskaan harkinnut ammattinäyttelijäksi ryhtymistä. Tunnetuin näistä Hiistin oppilaista oli Kosti Elo. Hiisti harrasti myös tanssia, toimi tanssinopettajana ja piti tanssinäytöksiä. Viimeisinä vuosinaan Hiisti esiintyi vielä vierailijana tamperelaisilla seuranäyttämöillä.
Oskari Hiistin tunnettuja näyttämörooleja olivat muun muassa Hanka ja Orvo Gustav von Numersin näytelmässä Tuukkalan tappelu, 50 vuotta myöhemmin-näytelmässä Kustaa III, Leassa Joas, Nummisuutareissa Sepeteus ja Sakeri, Elinan surmassa Klaus Kurki,  Sylvissä Viktor Kovine, Viimeinen ponnistus-näytelmässä vouti, Murtovarkaudessa Penttula, Molièren Luulosairas-näytelmässä Argan, Preciosassa Don Alonzo ja Henrik Ibsenin Helgelannin sankarit-näytelmässä Gunnar.
Hiisti kuoli 63-vuotiaana sydänkohtaukseen.
Aiheesta muualla

Teatterimies ja näyttelijä Oskari Hiisti, Museokeskus Vapriikki (Finna)
Oskari Hiisti vuonna 1926 näytelmässä 'Tuukkalan tappelu'. Työväen Arkisto (Finna)
Toivo Koivunen : Sallin vaarin sauna
Luciano Spinosi

Luciano Spinosi vuonna 1971.
Luciano Spinosi (s. 9. toukokuuta 1950 Rooma) on italialainen ammattilaisuransa päättänyt jalkapalloilija, pelipaikaltaan keskuspuolustaja. Hän edusti Italian A-maajoukkuetta MM-kilpailuissa 1974, jossa hän pelasi kolmessa ottelussa. Spinosi toimi pelaajauransa jälkeen valmennustehtävissä.
Aiheesta muualla

Kuvia tai muita tiedostoja aiheesta Luciano Spinosi Wikimedia Commonsissa
Italian joukkue – Jalkapallon MM-kilpailut 1974
1 Zoff
2 Spinosi
3 Facchetti
4 Benetti
5 Morini
6 Burgnich
7 Mazzola
8 Capello
9 Chinaglia
10 Rivera
11 Riva
12 Albertosi
13 Sabadini
14 Bellugi
15 Wilson
16 Juliano
17 Re Cecconi
18 Causio
19 Anastasi
20 Boninsegna
21 Pulici
22 Castellini
Valmentaja Valcareggi
Kongar-ool Ondar

Kongar-ool Ondar esiintymässä New Yorkissa vuonna 1993.
Kongar-ool Borisovitš Ondar (ven. Конгар-оол Борисович Ондар, tuvaksi Ондар Коңгар-оол Борис оглу, Ondar Koꞑgar-ool Boris oglu; myös Kongar-ol Ondar, suomeksi Äänekäs-poika Ondarista, 1962 Iyme, Tuva, Neuvostoliitto – 25. heinäkuuta 2013 Kyzyl, Tuvan tasavalta, Venäjä) oli tuvalainen kurkkulaulaja. Hän oli eräs tärkeimmistä kurkkulaulua länsimaissa tunnetuksi tehneistä taiteilijoista. Hän oli myös niin ikään tuvalaisen kurkkulauluorkesterin Alash Ensemble yhtyeen ohjeistaja sekä yhtyeen jäsenten opettaja.
Tausta

Kongar-ool syntyi vuonna 1962 Iymen kylässä läntisessä Tuvassa, missä hän sai kuulla kylän vanhimpien kurkkulaulua jo lapsesta lähtien. Paimentolaiset viettivät iltojaan leireissään nauttimalla vähän alkoholia, minkä jälkeen vanhimmat alkoivat laulaa. Ondar alkoi harrastaa kurkkulaulua teini-ikäisenä, vaikkakin Neuvostoliiton määräysten mukaan kurkkulaulu sekä muut tuvalaiset perinteet oli kielletty.
Kongar-ool ei koskaan tullut tuntemaan isäänsä. Hänen isäpuolensa oli väkivaltainen. Ondar joutui 1980-luvulla kahdesti jopa vankilaan, jälkimmäisellä kertaa neljäksi vuodeksi, tappelusta ja puukotuksesta. Myöhemmin hän kuvaili siperialaisten vankiloiden ankaria olosuhteita televisiohaastatteluissa ja oli omien sanojensa mukaan tuomittu aiheettomasti. Vankila-aikoinaan hän jatkoi lauluharjoittelua ja voitti kansainvälisen kurkkulaulukilpailun vuonna 1992, minkä myötä hän alkoi saada esiintymiskutsuja Eurooppaan ja Yhdysvaltoihin.
Kongar-ool Yhdysvaltoihin matkustamiseen vaikuttivat myös Ralph Leighton ja Richard Feynman. Fyysikkona tunnettu Feynman oli tutustunut lapsena postimerkkejä kerätessään tuvalaisiin postimerkkeihin ja oli jo pitkään halunnut matkustaa Tuvaan. Neuvostoaikana asia oli kuitenkin pitkään mahdoton toteuttaa. Feynman ehti kuolla vuonna 1988 vähän ennen kuin hän sai kutsun yhdessä Leightonin kanssa Tuvan kulttuuriviranomaisilta. Leighton tapasi Kongar-oolin toisella matkallaan Tuvaan vuonna 1991 ja järjesti tämän esiintymään vuonna 1993 Rose Paradessa, Pasadenassa, Kaliforniassa.
Ura

Länsimaissa Kongar-ool esiintyi kolmesti Rose Paradesissa. Hän esiintyi myös Nashvillen Grand Ole Opryssa ja Washingtonin Kennedy Centerissä yhdessä Ry Cooderin ja Kronos Quartetin kanssa. Hän vieraili myös David Lettermanin Late Show’ssa. Vuonna 1999 Ondar oli mukana Oscar-ehdokasdokumentissa Genghis Blues. Ondar esiintyi myös muiden merkittävien länsimaisten muusikoiden, kuten Frank Zappan, Willie Nelsonin ja Belá Fleckin kanssa.
Kotimaassaan Kongar-oolista tuli kansallinen ikoni. Hän käynnisti kurkkulauluopiston, ja hänet valittiin myös kotimaansa parlamenttiin. Kongar-ool Ondar vieraili Haapavesi Folk Music Festivaleilla Suomessa kesällä 1999.
Kuolema

Kongar-ool kuoli 25.heinäkuuta 2013 Tuvan pääkaupungissa, Kyzylissä. Kongar-ool kuoli aivoverenvuotoleikkauksen jälkeisiin komplikaatioihin.
Vaikutus

Etnomusikologi Theodore Levinin mukaan Kongar-oolin rooli Keski-Aasian laulumusiikin tunnetuksi tekemisessä länsimaissa oli merkittävä ja tärkeämpi kuin kenenkään muun tuvalaisen.
Aiheesta muualla

Kongar-ool Ondarin sivusto (Arkistoitu – Internet Archive)
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Norja  Ranska  BnF data  Saksa  Yhdysvallat 
Taiteenala:  MusicBrainz 
Henkilöt:  Deutsche Biographie 
Muut:  Europeana  IdRef
Trevoh Chalobah

| 0 | 1 | 2 | 3 |
| --- | --- | --- | --- |

Henkilötiedot
Syntymäaika: 5. heinäkuuta 1999 (ikä 25)
Syntymäpaikka: Freetown, Sierra Leone
Pelipaikka: keskuspuolustaja, laitapuolustaja, puolustava keskikenttäpelaaja
Pituus: 190 senttimetriä
Seura
Seura: Chelsea
Pelinumero: 14
Junioriseurat
2007–2018: Chelsea
Seurat
| Vuodet | Seura | O | (M) |
| 2018– | Chelsea | 58 | (4) |
| 2018–2019 | → Ipswich Town (laina) | 43 | (2) |
| 2019–2020 | → Huddersfield Town (laina) | 36 | (1) |
| 2020–2021 | → Lorient (laina) | 29 | (2) |
Maajoukkue
| 2014–2015 | Englanti U16 | 5 | (0) |
| 2015–2016 | Englanti U17 | 15 | (1) |
| 2016–2018 | Englanti U19 | 25 | (1) |
| 2018–2019 | Englanti U20 | 6 | (1) |
| 2019 | Englanti U21 | 3 | (0) |
 Seurajoukkueuran tilastot kattavat vain kansalliset sarjat, päivitetty 27. kesäkuuta 2024.  Maajoukkueuran tilastot päivitetty 10. heinäkuuta 2023.
Trevoh Tom Chalobah (s. 5. heinäkuuta 1999) on englantilainen jalkapalloilija, joka pelaa keskuspuolustajana, laitapuolustajana tai puolustavana keskikenttäpelaajana Englannin Valioliigan Chelseassa.
Chalobah liittyi veljensä Nathanielin kanssa Chelsean akatemiaan kahdeksanvuotiaana vuonna 2007. Ennen edustusjoukkueeseen nousemista hän pelasi lainasopimuksella Ipswich Townissa, Huddersfield Townissa ja ranskalaisessa Lorientissa. Hän debytoi Chelsean ykkösjoukkueessa 2021 UEFA Super Cupissa auttaen seuraa nostamaan pokaalin rangaistuspotkukilpailun voiton jälkeen.
Chalobah on edustanut Englantia eri nuorisotasoilla alle 16–21-vuotiaissa. Vuonna 2017 hän auttoi Englantia voittamaan UEFA:n alle 19-vuotiaiden Euroopan mestaruuden.
Seuraura > Chelsea

Chalobah liittyi Chelseaan kahdeksanvuotiaana. Hän allekirjoitti ensimmäisen ammattilaissopimuksensa Chelsean kanssa kesäkuussa 2016 ja uuden sopimuksen maaliskuussa 2018. Hän oli voittamassa UEFA Youth Leaguea kaudella 2015–2016, FA Youth Cupia 2015–2016 ja 2016–2017 sekä alle 18-vuotiaiden Valioliigaa kaudella 2016–2017.
Antonio Conte nimesi hänet vaihtopelaajaksi vuoden 2018 FA Cupin finaalivoitossa Manchester Unitedia vastaan ​​19. toukokuuta 2018 Wembley Stadiumilla, vaikka hän ei ollut koskaan pelannut ammattiottelussa. Chelsea voitti ottelun 1–0, eikä Chalobah päässyt kentälle.
Seuraura > Kausi 2018–2019: Laina Ipswich Towniin

Chalaboh allekirjoitti mestaruussarjaseura Ipswich Townin kanssa kauden mittaisen lainasopimuksen kesäkuussa 2018. Hän teki ammattilaisdebyyttinsä 4. elokuuta oltuaan avauskokoonpanossa 2–2-tasapelissä Blackburn Roversia vastaan. Kaksi viikkoa myöhemmin hän teki ensimmäisen seniorimaalinsa ja tasoitti lopputulokseksi 1–1 Aston Villan kanssa Portman Roadilla. 6. lokakuuta hän teki myöhäisen voittomaalin Ipswichin saavuttassa kauden ensimmäisen liigavoittonsa Swansea Cityä vastaan maalein 3–2. Huolimatta siitä, että hän pelasi pääasiassa keskuspuolustajana ollessaan Chelsea-akatemiassa, hän pelasi ensimmäisellä seniorikaudellaan Ipswichin keskikenttäpelaajana. Chalobah esiintyi säännöllisesti Ipswichissä kaudella 2018–2019. Hän pelasi 44 ottelua ja teki 2 maalia joukkueessa, joka putosi Englannin ykkösliigaan.
Seuraura > Kausi 2019–2020: Laina Huddersfield Towniin

8. elokuuta 2019 Chalobah allekirjoitti vuoteen 2022 ulottuvan uuden sopimuksen Chelsean kanssa, ja aloitti kauden mittaisen lainan Huddersfield Townissa. Hän teki debyyttinsä viisi päivää myöhemmin 1–0-tappiossa Lincoln Citylle Englannin liigacupin ensimmäisellä kierroksella pelaten täydet 90 minuuttia. Hän teki ainoan maalinsa Huddersfieldille 21. elokuuta Cardiff Cityä vastaan tasoitettuaan 1–1:een ottelun, jonka Huddersfield lopulta hävisi 1–2. Hän pelasi kauden aikana Huddersfieldissä kaikissa kilpailuissa 38 ottelua.
Seuraura > Kausi 2020–2021: Laina Lorientiin

18. elokuuta 2020 Chalobah allekirjoitti vuoteen 2023 ulottuvan uuden sopimuksen Chelsean kanssa, ja liittyi ranskalaiseen Lorientiin lainalle kaudeksi 2020–21. Hän teki liigadebyyttinsä vaihtopelaajana 13. syyskuuta 3–2-tappiossa RC Lensiä vastaan. Hän teki ensimmäisen maalinsa Lorientille 27. tammikuuta tehtyään avausmaalin 3–2-voitossa Dijonia vastaan. Chalobah pelasi jälleen tuottavan laina-ajan Lorientissa, kun hän teki 2 maalia 30 ottelussa, mukaan lukien maalin kauden viimeisenä päivänä 1–1-tasapelissä Strasbourgia vastaan.
Seuraura > Kausi 2021–2022

11. elokuuta 2021 Chalobah debytoi Chelsean edustusjoukkueessa vuoden 2021 UEFA Super Cupissa Villarrealia vastaan, kun hänen joukkueensa voitti 6–5 rangaistuspotkukilpailussa ottelun päätyttyä 1–1-tasapeliin jatkoajan jälkeen. Kolme päivää myöhemmin Chalobah teki Valioliigadebyyttinsä Chelsean kauden avausottelussa Crystal Palacea vastaan, jossa hän teki myös kaikkien aikojen ensimmäisen valioliigamaalinsa 3–0-voitossa.
4. marraskuuta 2021 Chalobah allekirjoitti uuden sopimuksen Chelsean kanssa, mikä pitää hänet seurassa vuoteen 2026 asti. Marraskuun 23. päivänä Chalobah teki ensimmäisen Mestarien liigan maalinsa Chelsean voittaessa Juventuksen Stamford Bridgellä 4–0.. Hän pelasi kaudella 2021–2022 kaikkiaan 20 valioliigaottelua ja teki kolme maalia. Mestarien liigan kolmessa ottelussa hän viimeisteli yhden maalin. Hän oli avauskokoonpanossa Chelsean tappiollisissa liigacupin ja FA Cupin loppuotteluissa.
Seuraura > Kausi 2022–2023

Chalobah pelasi kaudella 2022–2023 kaikkiaan 25 valioliigaottelua, joista avauskokoonpanossa 18. Mestarien liigassa pelaamistaan kuudesta ottelusta hän oli neljässä avauksessa.
Seuraura > Kausi 2023–2024

Chalobah oli kaudella 2023–2024 reisivamman seurauksena kentiltä sivussa helmikuulle saakka. Hän pelasi loppukauden aikana 13 valioliigaottelua, joista kymmenen avauskokoonpanossa ja teki maalin Tottenhamia vastaan. Tappiollisessa liigacupin loppuottelussa hän tuli jatkoajalla vaihdosta kentälle.
Maajoukkueura

Chalobah on edustanut Englantia nuorisotasolla alle 16-vuotiaista alle 21-vuotiaisiin ja toiminut alle 16–20-vuotiaiden maajoukkueiden kapteenina eri vaiheissa. Marraskuussa 2014 Chalobah toimi Englannin alle 16-vuotiaiden joukkueen kapteenina Skotlantia vastaan ​​Victory Shieldissä. Toukokuussa 2016 Chalobah oli Englannin alle 17-vuotiaiden joukkueen kapteeni, joka hävisi Espanjalle vuoden 2016 alle 17-vuotiaiden EM-kisojen puolivälierissä.
Chalobah kuului Englannin alle 19-vuotiaiden joukkueeseen vuoden 2017 alle 19-vuotiaiden EM-kisoissa. Viimeisessä alkulohkopelissä Saksaa vastaan ​​saatu nilkkavamma sulki hänet pois turnauksen lopuista otteluista. Englanti voitti finaalissa Portugalin.
30. elokuuta 2019 Chalobah kuului ensimmäistä kertaa Englannin U21-joukkueeseen ja teki debyyttinsä vuoden 2021 alle 21-vuotiaiden EM-karsintaottelussa Turkkia vastaan ​​6. syyskuuta 2019.
Henkilökohtainen elämä

Chalobah syntyi Freetownissa Sierra Leonessa, josta hän muutti Englantiin kaksivuotiaana. Hän varttui Gipsy Hillissä Lontoon Lambethin kaupunginosassa. Hänen veljensä Nathaniel Chalobah on myös ammattijalkapalloilija, joka pelaa Fulhamissa ja on pelannut aiemmin myös Chelseassa.
Haikara herättää huomiota

| Haikara herättää huomiota> The Miracle of Morgan’s Creek |
| --- | --- |

Ohjaaja:  Preston Sturges
Käsikirjoittaja:  Preston Sturges
Tuottaja:  Preston Sturges
Säveltäjä:   Leo Shuken  Charles Bradshaw 
Kuvaaja:  John F. Seitz
Leikkaaja:  Stuart Gilmore
Lavastaja:  Stephen Seymour
Pääosat:   Betty Hutton  Eddie Bracken  Akim Tamiroff  Brian Donlevy  Diana Lynn 
Valmistustiedot
Valmistusmaa:  Yhdysvallat
Tuotantoyhtiö:  Paramount Pictures
Levittäjä:  Paramount Pictures Netflix
Ensi-ilta:  1944, Suomessa 1946
Kesto:  99 min
Alkuperäiskieli:  englanti
Aiheesta muualla
IMDb 
Elonet
AllMovie
Infobox OKNimi-testi OK: 
Haikara herättää huomiota (The Miracle of Morgan’s Creek) on Preston Sturgesin käsikirjoittama ja ohjaama yhdysvaltalainen screwballkomedia vuodelta 1944. Elokuvan pääosissa näyttelevät Betty Hutton ja Eddie Bracken. Sturges on punonut monipolvisen ja yllättävän farssijuonen rikkoen miltei kaikkia Hollywoodin sääntöjä.
Juoni

Pikkukaupungin tyttö Trudy (Hutton) rakastaa jazzia ja sotilaita ja viettää paheellista elämää helposti höynäytettävän poliisi-isänsä (William Demarest) tietämättä. Tarjolla olisi myös kiltti naapurinpoika, änkyttävä ja epävarma Norval (Bracken). Yhden yön aikana Trudy kohtaa sotilaan, tulee raskaaksi, menee sotilaan kanssa naimisiin mutta hukkaa miehen eikä jälkeen päin muista tämän nimeä. Elokuvan lopussa Trudy saa kuutoset, ja Dionnen viitosista kuuluisaksi tullut ”Kanada protestoi”, ”Mussolini eroaa” ja ”Hitler vaatii uudelleenlaskentaa”.
Vastaanotto

Haikara herättää huomiota valittiin vuonna 2001 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalais­elokuvia. The New York Timesin kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.
Helsingin Sanomien Mikael Fränti esitteli elokuvan sen televisioesityksen yhteydessä lokakuussa 1990 ja sanoi sitä Sturgesin tuotannon katkerimmaksi ja pirullisimmaksi komediaksi. ”Komedioissa Nainen Eeva ja Nauru kahleitten takana oli vielä lämpöä, valoa ja ymmärtämystä, – – Haikara herättää huomiota ei anna enää viitteitä tähän suuntaan.”
Aiheesta muualla

Haikara herättää huomiota Internet Movie Databasessa (englanniksi)